**APLIKIM PËR CERTIFIKIM SI NDËRMJETËS I PASURIVE TË PALUAJTSHME.**

Në ligjin nr. 9/2022 “Për profesionin e ndërmjetësit të pasurive të paluajtshme” janë përcaktuar rregullat për paraqitjen, trajtimin e shprehjeve të interesit, si dhe verifikimin e plotësimit të kritereve ligjore të personave që kërkojnë të certifikohen si ndërmjetës të pasurive të paluajtshme.

1. Për më tepër informacion mbi ligjin nr. 9/2022 “Për profesionin e ndërmjetësit të pasurive të paluajtshme” dhe aktet nënligjore, mund të aksesoni linkun:

<https://drejtesia.gov.al/per-profesionin-e-ndermjetesit-te-pasurive-te-paluajtshme/>

1. Kandidati për ndërmjetës të pasurive të paluajtshme, që kërkon të certifikohet si ndërmjetës i pasurive të paluajtshme, depoziton pranë Ministrisë së Drejtësisë, dokumentacionin si vijon:
2. Kërkesë për shprehje interesi për certifikimin si ndërmjetës i pasurive të paluajtshme;
3. Kopje të mjetit të identifikimit;
4. Certifikatë familjare;
5. Kopje të njësuar të diplomës së arsimit të mesëm të lartë, të lëshuar nga një institucion arsimor i akredituar në Republikën e Shqipërisë ose diplomë të lëshuar nga institucion arsimor i huaj, të njohur e të njësuar nga ministria përgjegjëse për arsimin;
6. Vërtetim nga prokuroria që nuk është nën hetim për veprat penale në fushën e pastrimit të parave, të financimit të terrorizmit apo të armëve të shkatërrimit në masë;
7. Vërtetim nga gjykata që nuk është nën gjykim për veprat penale në fushën e pastrimit të parave, të financimit të terrorizmit apo të armëve të shkatërrimit në masë;
8. Vetëdeklarim të gjendjes gjyqësore të kandidatit dhe për personat e lidhur me të;
9. Vetëdeklarim që nuk ka dënim me masë administrative gjobë ose masë administrative që detyron subjektin të ndalë një sjellje të caktuar, praktikë pune apo biznesi, si dhe të mos e përsërisë në të ardhmen, për shkelje të legjislacionit në fuqi për parandalimin e pastrimit të parave, të paktën jo më herët se 6 muaj nga data e paraqitjes së kërkesës;
10. Certifikatë për përfundimin me sukses të programit të detyrueshëm të trajnimit për kandidatët për ndërmjetës të pasurive të paluajtshme; (*Me Urdhrin e Ministrit të Drejtësisë nr. 619, datë 23.11.2022,**“Për përzgjedhjen e institucioneve trajnuese për realizimin e programit të detyrueshëm të trajnimit për kandidatët për ndërmjetës të pasurive të paluajtshme”, i ndryshuar me Urdhrin nr. 162, datë 09.02.2023, “Për një shfuqizim në Urdhrin nr. 619, datë 23.11.2022, të Ministrit të Drejtësisë, “Për përzgjedhjen e institucioneve trajnuese për realizimin e programit të detyrueshëm të trajnimit për kandidatët për ndërmjetës të pasurive të paluajtshme” ka vendosur se institucioni i cili do të zhvillojë trajnimin e detyrueshëm për kandidatët për ndërmjetës të pasurive të paluajtshme është****KUB****(****Kolegji Universitar i Biznesit****);*
11. Dokument që provon zotërimin e gjuhës shqipe, të lëshuar nga autoritetet kompetente sipas legjislacionit në fuqi (për shtetasin e huaj).
12. Aplikimi për certifikim si ndërmjetës i pasurive të paluajtshme nga Ministri i Drejtësisë është pa pagesë dhe mund të përcillet përmes shërbimit postar ose dorazi në ambjentet e institucionit.
13. Ministri jep certifikatën brenda 60 ditëve nga data e paraqitjes së dokumentacionit të nevojshëm, që vërteton përmbushjen e kritereve ligjore për ndërmjetës të pasurive të pasurive të paluajtshme.
14. Në zbatim të nenit 12 e vijues të ligjit nr. 9/2022 “Për Profesionin e Ndërmjetësit të Pasurive të Paluajtshme” dhe urdhrit nr. 183, datë 04.05.2022 “Për përcaktimin e rregullave të hollësishme për të dhënat që përmban Regjistri i Ndërmjetësve të Pasurive të Paluajtshme, formatin e tij, mënyrën e mbajtjes, të dhënat që mund të bëhen publike, si dhe rregullat për përditësimin e tij” të Ministrit të Drejtësisë, struktura përgjegjëse e ministris, mirëmban dhe përditëson në format të integruar manual dhe elektronik Regjistrin e Ndërmjetësve të Pasurive të paluajtshme.

Regjistri i Ndërmjetësve të Pasurive të paluajtshme, mund të aksesohet në linkun:

<https://www.drejtesia.gov.al/regjistri-i-ndermjetesve-te-pasurive-te-paluajtshme/>

1. Trajtimi i shprehjeve të interesit dhe verifikimi i kritereve ligjore të kandidatëve për ndërmjetës të pasurive të paluajtshme kryhet nga struktura përgjegjëse për monitorimin e profesioneve të lira në Ministrinë e Drejtësisë. Thirrja për shprehje interesi hapet të paktën 4 herë në vit dhe publikohet në faqen zyrtare të Ministrisë së Drejtësisë dhe në Buletinin e Njoftimeve Zyrtare të Republikës së Shqipërisë dhe qëndron e hapur për një periudhë prej 15 ditësh nga data e publikimit. Kandidati për ndërmjetës të pasurive të paluajtshme paraqet shprehjen e interesit dhe dokumentacionin shoqërues brenda 15 ditëve nga përfundimi i afatit të publikimit.

Njoftimi në faqen zyrtare të Ministrisë së Drejtësisë për çdo thirrje, gjendet në linkun si vijon: <https://drejtesia.gov.al/category/njoftime/>

Njoftimi kryhet edhe në Buletinin e Njoftimeve Zyrtare, në linkun: <https://qbz.gov.al/>